Diari Oficial de la Generalitat Valenciana


Sumari del DOGV 8940, del 30-10-2020 (2020/8716)

RESOLUCIÓ de 20 d'octubre de 2020, de la Direcció General d'Innovació Educativa i Ordenació, per la qual es concedeixen les assignacions econòmiques per a la realització de projectes d'intercanvis escolars d'alumnat de centres públics per millorar la competència comunicativa i afavorir la cohesió lingüística, per al curs 2019-2020.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8940

Data del DOGV
:   30-10-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/8716


Data del document
:   20-10-2020

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 20 d'octubre de 2020, de la Direcció General d'Innovació Educativa i Ordenació, per la qual es concedeixen les assignacions econòmiques per a la realització de projectes d'intercanvis escolars d'alumnat de centres públics per millorar la competència comunicativa i afavorir la cohesió lingüística, per al curs 2019-2020. [2020/8716]  
Per Resolució d'11 de desembre de 2019, del conseller d'Educació, Cultura i Esport, es convoca la realització de projectes d'intercanvis escolars d'alumnat de centres públics per millorar la competència comunicativa i afavorir la cohesió lingüística per al curs 2019-2020 (DOGV 8711, 07.01.2020).  
Vista la proposta de l'òrgan instructor, d'acord amb l'informe de la comissió tècnica avaluadora de les sol·licituds, que s'indica en l'article 7 de la Resolució d'11 de desembre de 2019 que convoca la realització dels projectes, i fent ús de la delegació del conseller d'Educació, Cultura i Esport expressada en l'article 13 de la mateixa resolució, resolc:  
  
  
Primer  
Concedir les assignacions econòmiques proposades als projectes que s'indiquen en l'annex I i assignar a cada centre educatiu la quantitat que s'hi especifica, que s'abonarà amb caràcter de despesa extraordinària de funcionament, a càrrec del capítol II del programa pressupostari 89.96.18.021.07 del pressupost de la Generalitat de l'any 2020, per un import global de 40.000 euros, dels quals s'assignen 28.664,04 ?, amb un sobrant d'11.335,96 ?.  
  
Segon  
Indicar que no hi ha cap projecte presentat que no haja rebut assignació econòmica.  
  
Tercer  
Deixar constància que en el període d'al·legacions posterior a la publicació de la resolució provisional s'ha produït el desistiment de rebre l'ajuda per part de 38 projectes, que han sigut eliminats de la llista definitiva.  
  
Quart  
Tal com estableix el resolc huité de la convocatòria, l'entrega de l'assignació econòmica concedida es realitzarà per transferència bancària al centre docent per mitjà d'ordre de pagament en ferm, a proposta de la Conselleria d'Educació, Cultura i Esport, a càrrec del pressupost anual de l'exercici 2020.  
En el resolc nové de la convocatòria s'indica el tractament que els centres han de donar a aquesta sobredotació per despeses extraordinàries de funcionament en la gestió econòmica ITACA.  
  
Cinqué  
D'acord amb el que s'indica en l'article nové de la Resolució d'11 de desembre de 2019, els centres als quals s'ha concedit l'assignació econòmica han de presentar una memòria econòmica on conste la relació detallada de les despeses produïdes per l'intercanvi. Això no obstant, d'acord amb el que s'indica en l'article 8 del Decret llei 2/2020, de 3 d'abril, de mesures urgents, en l'àmbit de l'educació, de la cultura i de l'esport, per a pal·liar els efectes de l'emergència sanitària provocada per la Covid-19, tenint en compte la possibilitat que les activitats previstes en els projectes d'intercanvi no s'hagen pogut realitzar en el temps previst (durant el curs 2019-2020), aquesta justificació econòmica podrà ser substituïda per una certificació del centre en què es comprometa a la realització de l'activitat abans de la fi de 2020. La justificació econòmica o el certificat de compromís s'ha d'enviar al Servei d'Educació Plurilingüe en el termini de 15 dies a partir de l'endemà de la publicació d'aquesta resolució.  
  
Sisé  
Així mateix, atés l'ajornament de la tramitació dels projectes a causa de l'emergència sanitària de la Covid-19, els diversos terminis indicats en la convocatòria, excepte el que s'ha indicat en el punt anterior, s'han de modificar i se'n fixa com a terme final el 31 de desembre de 2020.  
  
València, 20 d'octubre de 2020.- La directora general d'Innovació Educativa i Ordenació: Margarida Castellano Sanz.